Document ID: 32012R0610
Publication Date: 2012-07-09

Content:
REGOLAMENT TAL-KUMMISSJONI (UE) Nru 610/2012
tad-9 ta’ Lulju 2012
li jemenda r-Regolament (KE) Nru 124/2009 tal-10 ta' Frar 2009 li jistabbilixxi livelli massimi għall-preżenza ta’ koċċidijostati jew istomonostati fl-ikel li jirriżultaw mit-trażmissjoni inevitabbli ta’ dawn is-sustanzi fl-għalf mhux fil-mira
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KEE) Nru 315/93 tat-8 ta' Frar 1993 li jistabbilixxi proċeduri tal-Komunità għall-kontaminanti fl-ikel (1), u b'mod partikolari l-Artikolu 2(3) tiegħu,
Billi:
(1)
Ġew stipulati livelli massimi għall-ċerti koċċidijostati u istomonostati fl-ikel bir-Regolament tal-Kummissjoni (KE) Nru 124/2009 tal-10 ta' Frar 2009 li jistabbilixxi livelli massimi għall-preżenza ta’ koċċidijostati jew istomonostati fl-ikel li jirriżultaw mit-trażmissjoni inevitabbli ta’ dawn is-sustanzi fl-għalf mhux fil-mira (2) biex ikun żgurat it-tħaddim tajjeb tas-suq intern u għall-ħarsien tas-saħħa pubblika.
(2)
Il-livelli massimi għandhom jiġu kontinwament adattati sabiex jikkunsidraw l-iżviluppi fl-għarfien xjentifiku u tekniku u l-bidliet ta' limiti massimi ta' residwi stabbiliti għall-ikel speċifiku kkonċernat fil-qafas tar-Regolament (KE) Nru 470/2009 tal-Parlament Ewropew u tal-Kunsill tas-6 ta’ Mejju 2009 li jistabbilixxi l-proċeduri Komunitarji għall-iffissar ta' limiti ta' residwu ta' sustanzi farmakoloġikament attivi fl-oġġetti tal-ikel li joriġinaw mill-annimali (3) jew fil-qafas tar-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-addittivi għall-użu fl-għalf tal-annimali (4).
(3)
Ġew stabbiliti limiti massimi ta' residwu għas-sodju lasaloċidu fl-ikel ta' oriġini mill-annimali minn speċi bovini fil-qafas tar-Regolament (KE) Nru 470/2009 bir-Regolament ta' Implimentazzjoni tal-Kummissjoni (UE) Nru 86/2012 tal-1 ta' Frar 2012 li jemenda l-Anness mar-Regolament (UE) Nru 37/2010 dwar is-sustanzi farmakoloġikament attivi u l-klassifikazzjoni tagħhom fir-rigward tal-limiti massimi ta’ residwu fl-oġġetti tal-ikel li ġejjin mill-annimali, fejn tidħol is-sustanza lasaloċidu (5). Għalhekk, huwa meħtieġ li jiġu emendati d-dispożizzjonijiet rigward is-sodju lasaloċidu.
(4)
Sar disponibbli tagħrif tekniku ġdid, jiġifieri studji speċifiċi dwar il-proporzjon ta' trasferiment tal-maduramiċina mill-għalf għal ġewwa l-bajd minn tiġieġ li jbidu. Dawn l-istudji juru li l-għalf għal tiġieġ tal-bajd li fih il-maduramiċina minħabba kontaminazzjoni trażversali li iżda, fil-kwantità hija inqas mil-livell massimu, jirriżulta fil-livelli tal-maduramiċina fil-bajd ogħla mil-livell massimu attwalment permess. Skont il-konklużjonijiet tal-opinjoni tal-EFSA dwar il-kontaminazzjoni trażversali mill-maduramiċina (6) ta’ prodotti tal-għalf mhux fil-mira u l-opinjoni xjentifika dwar is-sikurezza u l-effikaċja tal-maduramiċina ammonju għat-tiġieġ għat-tismin (7), dawn il-livelli ogħla ma jirriżultawx f'riskju apprezzabbli għas-saħħa tal-konsumaturi. Għalhekk huwa xieraq li jiġu emendati d-dispożizzjonijiet rigward il-maduramiċina skont dan.
(5)
Il-kundizzjonijiet tal-awtorizzazzjoni tan-nikarbażin u tad-diklażuril bħala addittivi fl-għalf ġew modifikati bir-Regolament tal-Kummissjoni (UE) Nru 875/2010 tal-5 ta' Ottubru 2010 dwar l-awtorizzazzjoni għal 10 snin ta' addittiv fl-għalf (8) u r-Regolament tal-Kummissjoni (UE) Nru 169/2011 tat-23 ta' Frar 2011 li jikkonċerna l-awtorizzazzjoni tad-diklażuril bħala addittiv fl-għalf għal-fargħuni (9) rispettivament. Dawk l-iżviluppi jeħtieġu bidliet sinifikanti għall-livelli massimi stabbiliti għan-nikarbażin u bidliet minuri għad-diklażuril fl-Anness mar-Regolament (KE) Nru 124/2009. Skont il-konklużjonijiet tal-opinjoni tal-EFSA dwar il-kontaminazzjoni trażversali min-nikarbażin (10) ta’ prodotti tal-għalf mhux fil-mira u l-opinjoni xjentifika dwar is-sikurezza u l-effikaċja tan-nikarbażin għat-tiġieġ għat-tismin (11), il-limiti massimi proposti għan-nikarbażin fl-ikel bħala konsegwenza tat-trażmissjoni inevitabbli f’għalf mhux fil-mira ma jirriżultawx f 'riskju apprezzabbli għas-saħħa tal-konsumaturi. Għalhekk huwa xieraq li jiġu emendati d-dispożizzjonijiet rigward id-diklażuril u n-nikarbażin.
(6)
Għalhekk, ir-Regolament (KE) Nru 124/2009 għandu jiġi emendat skont dan.
(7)
Il-miżuri stipulati f'dan ir-Regolament huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
L-Anness mar-Regolament (KE) Nru 124/2009 għandu jiġi emendat skont l-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum mill-pubblikazzjoni tiegħu fil-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u huwa direttament applikabbli fl-Istati Membri kollha.
Magħmul fi Brussell, id-9 ta’ Lulju 2012.

Metadata:
Eurovoc Level 1 Categories: 100149
100157
100156
Eurovoc Level 2 Categories: 100259
100257
100254
100249
100215
100250
Eurovoc Level 3 Categories: 1277
6052
5962
2711
2737
2735
1268
All Eurovoc Categories: 1224
2735
2737
4743
5034
6052
6569